T  27.01.2009 kell 18.00 Heliloojate Maja kohvikus (Lauteri 7C)  Helilooja, kes sa oled?  Kohtumine ALO PÕLDMÄEGA "Helilooja, kes sa oled?!" - Alo Põldmäel tundub olevat sellele lihtsale küsimusele mitu vastust. Lisaks pikaajalisele isiklikule loojakogemusele on ta aidanud heliloojateks hakata oma õpilastel alates Helena Tulvest kuni Liis Jürgensini. Teatri- ja Muusikamuuseum - tema praegune päevatöökoht - omab Põldmäe näol hindamatut "muuseumitöötajat", kes ühtviisi loomingulise  kirglikkusega suhtub nii uue näituse avamisse kui ka oma uute teoste esiettekannetesse. Kogu see kirg siiski ilmselt helidesse pole mahtunud ja nii on Põldmäe hiljuti edukalt üles astunud ka fotograafina. Viimasest tegevusest on meil võimalik kohtumisõhtul ka osaliselt osa saada. Nagu ka videokatkenditest Põldmäe kammerooperist, Iris Oja ja Meelis Vindi musitseerimisest ning "paevana" Rein Einasto selgitavatest märkustest kauaaegse sõbra ja loomingupartneri Alo kohta. Küsimusi vahendab kunagine õpilane Ülo Krigul.